Вучково

**Вучково**,  *Вучкове* — село в бывшом Межгорском районѣ Закарпатской области Украины. Од року 1995 статус горского села.

## Полога
Село лежить над рѣков Рѣка о 15&nbsp;км пониж районного центра, на автодорозѣ Межгорье – Хуст.

## История
Первы упоминкы в документах походять з рокох 1548 (Wochkowo) и 1600 (Vuchkomezeo). Назва подля лингвистох походить од закладателя села на имя *Ву́чко* (деминутив од сербского або хорватского *Вук*). Мадярска назва *Vucskómező* мать вызнам *Ву́чково поле* и е прямым перекладом з русинского, а украинска *Вучкове* — тото украинизована исторична русинска назва.

Село *Vucskómező* в географичном словнику Елека Фейньеша (з року 1851) зазначене як мараморошска осада зоз 280 руськыма обывателями грекокатолицкой вѣры, з материнсков церквов (што мала филиалку), добрыма паствисками и красныма лѣсами. Одтогды зачав ся интензивный рост села.  В послѣдных роках австро-мадярской добы, в року 1910 *Вучково Поле* (sic!) упомянуте яко русинске село зоз  568 обывателями.

Подля списованя з року 1930 (в чехословацкой добѣ) село мало 607 обывательох, а з того были 588 — Русины, 9 — Евреи, 9 — Чехы и Словаци, 1 — Нѣмець. В селѣ была мурована грекокатолицка церква Св.&nbsp;Николая з року 1914 и нова православна деревяна церква Св.&nbsp;Юрия  з року 1931. Религийна громада была православна и числила 566 вѣрникох. Державны инштитуции: сельска школа  (една класа русинска и една чешска), жандарска станиця, заставка державного автобуса.

Украинска доба в селѣ зачала ся  вступом 237. стрѣлецкой дивизии Червеной армады.
В добѣ УССР ту была комплексна бригада колгоспа «Радянська Верховина», лѣсництво, лѣсопункт, два цехы Межгорского лѣсокомбината — на обрабляня дерева  и на выробу мучкы з иглича. В роках 1947 – 1968 тутешне лѣсництво засадило 1370&nbsp;га лѣсу.

## Днешность
Во Вучковѣ фунгуе восѣмрочна школа, клуб взорной роботы, библиотека.

## Вызнамны особы
* Василий Такач (1879–1948), первый епископ Русинской Грекокатолицкой Церкви США.
* Петро Продан (1919–2021), педагог и писатель — учительовав и творив в селѣ од року 1953, тут и похованый.
 
## Сельска рада
;Вучківська сільська рада  
:90046, Закарпатська обл., Міжгірський р-н, с.Вучкове  
:Тел. (03146)2-03-24
Администрованю сельской рады подряджене и сосѣдне село Подчумаль.

## Интересны факты
* Село далеко познате своим пчоларством. Ту мож видѣти уникатный памятник пчолѣ мѣстной карпатской файты. 
* Недалека гора Кук (1361&nbsp;м&nbsp;н.м.), што лежить около 12&nbsp;км (воздушнов линиев) на сѣверовосток од села, вызначена мѣстныма географами як географичный центер области.

## Жерела и одказы
* '''Fényes Elek''': Magyarország geographiai szótára, I–IV. (Pest, 1851; reprint: Budapest, 1984) 
* **Révai nagy lexikona. 19. köt.** Révai Testvérek Irodalmi Intézet Részvénytársaság, Budapest, 1926. 
* **Sebestyén Zsolt**: Máramaros megye helységneveinek etimológiai szótára. Bessenyei könyvkiadó. Nyíregyháza, 2012.  
* **Достал, Ярослав**. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.  
* **Тронько П.** и др. (ред.) Історія міст і сіл України. Том 7. Закарпатська область. К. 1969. 
* **Чучка, Павло**: Прізвища закарпатських українців: Історико-етимолопмпий словник.— Львів: Світ, 2005. — 704+XLVIII&nbsp;с.   
* 
* 
* 

## Референции

Катеґорія:Населены пункты Украины
Катеґорія:Населены пункты Закарпатской области